Here is a page extracted from Wikipedia that may contain CSS, HTML, and a lot of unformatted text.

Title: باسم يوسف
Content: باسم رأفت محمد يوسف معروف بباسم يوسف دكتور جراح مصرى و مقدم برنامج سياسى ساخر ، مواليد 21 مارس 1974. اتخرج من كلية الطب سنة 1998 و اخد الدكتوراه فى جراحة القلب و الصدر من جامعة القاهرة و عضو هيئة التدريس فى الكلية. سافر و اشتغل فى امريكا و اوروبا لفتره. بعد ثورة 25 يناير فى 8 مارس 2011 بدأ يعمل فيديوهات سياسية ساخرة على اليوتيوب و عمل 12 حلقة و فيديوهاته اخدت نسبة مشاهدة عاليه (15 مليون مشاهد) و الناس اعجبت به و بالفكرة. قال اكتر من مرة فى برامج تلفزيون ان برنامج هو تمصير لبرنامج جون ستيوارت اللى بينتقد و بشكل كوميدي الاوضاع السياسية و قال ان انتقاده للشخصيات مش قلة احترام لهم بس نقد للكلام اللى بيقولوا على التلفزيون و كمان انتقاد اداء التلفزيون المصرى فى تغطية الاحداث فى الثورة و بعدها. فى 2013 ، مجلة التايم اختارته واحد من ضمن اكتر 100 مؤثرين فى العالم.

برنامج (البرنامج ؟) 
بعد ما اتشهر على النت , فيه قنوات كتير طلبت منه انه يقدم برامج بها و كان اشترط ان ادارة القنوات متتدخلش فى برنامجه. فى الاخر عمل برنامج البرنامج فى قناة اون تى فى و اتعرضت اول حلقة له فى رمضان 2011. البرنامج اتقرر يتعمل منه جزء تانى يبتدى يوم 23 نوفمبر 2012 , و حيكون اول برنامج ساخر بحضور الجمهور وفى مسرح سينما راديو ، فى صيف 2012 راح امريكا كجزء من برنامج تانى له اسمه امريكا بالعربى ، بيقابل مصريين و عرب عايشين فى امريكا و هناك قابل جون ستيوارت اللى استضافه فى حلقة فى برنامجه ذا دايلى شو و ساعده فى تحويل برنامج "البرنامج" عشان يبقى برنامج ساخر بحضور الجمهور تصوير الحلقة زى ما ف برنامج جون ستيوارت.

التحقيق معاه 
فى 30 مارس 2013 اتوجه له اتهامات باهانة رئيس الجمهوريه محمد مرسى و ازدراء الدين الإسلامى و اتحول للتحقيق عند النائب العام و طلع بكفالة 15 الف جنيه على ان يستمر التحقيق معاه بعد كده. بعدين فى 1 ابريل 2013 اتقدم فيه بلاغ بيتهمه بتعكير الصفو العام و نشر الشائعات و الاخبار الغلط و اتحول لنيابة امن الدولة العليا. من ناحيه تانيه باسم يوسف علق على الكلام ده ، انه حيفضل يقدم بنفس المستوى فى برنامجه و جماعة الاخوان المسلمين دايما بتعلق فشلها السياسى و فشلها فى ادارة البلد و مشاكلها على الإعلام ، و فاكرين ان الشعب حيفضل ساكت على الفشل ده و بالرغم من كل حاجة حفضل اقدم برنامجى و مش حتراجع عن موقفى. سياسيين و حقوقيين مصريين و اجانب شافوا ان ده رجوع لنفس سياسة مبارك الفاشيه و القمعية ، اللى ثورة 25 يناير شالته و رفضها الشعب المصرى. اتضامن مع باسم ناس كتير حولين العالم منهم جون ستيوارت ، مقدم البرنامج السياسى الساخر ذا دايلى شو اللى خصص حلقة كاملة للسخرية من الرئيس مرسى كتضامن مع باسم يوسف ، اللى قابله و استضافه فى برنامجه و قال انه بيعتبره اخ له و صاحب و تضامن مع باسم يوسف.

مصادر

لينكات برانيه 

 صفحة باسم يوسف الرسمية على الفيسبوك
 حساب الدكتور باسم يوسف علي موقع تويتر
 صفحة برنامج (البرنامج؟) علي موقع الفيس بوك

مواليد 1974
اطبا مصريين
مدونين مصريين
يوتيوبرز مصريين
اعلاميين مصريين
كوميديانيين مصريين
مصريين مع ثورة 25 يناير
نباتيين
قاهريين
منتجين تيليڤزيون
متعلمين فى جامعة القاهره